정조 5년
辛丑十一月初五日辰時。上御誠正閣。朝講次對。輪臺官同敦寧下直守令。同爲入侍時。領事徐命善。同知事徐有隣。特進官鄭昌聖徐有寧。大司憲李在協。參贊官黃昇源。侍讀官李謙彬。檢討官姜彝正。正言鄭在信。左承旨趙時偉。假注書趙衍德。編修官張顯慶。記事官金鳳顯。以次進伏訖。上曰。次對輪對。同爲入侍事。昨有下敎。而何不入來乎。卽爲入侍事。分付。賤臣承命出。與知中樞府事具善復。行吏曹判書李衍祥。行副司直鄭尙淳趙㻐鄭好仁。工曹判書徐有慶。漢城判尹徐浩修。刑曹判書李命植。行副司直金魯鎭。戶曹判書鄭民始。摠戎使李柱國。行訓鍊都正李敬懋。漢城右尹鄭一祥。行副司直蔡弘履。左承旨趙時偉。事變假注書李鎭宅。同敦寧李瀁。輪對官下直守令。偕入進伏訖。上讀前受音訖。李謙彬進講孟子第二卷。自不得已而之景丑氏。止以慢其二哉訖。上讀新受音訖。謙彬曰。孟子曰我非堯舜之道。不敢陳於王前。此以敬之大者。告之於景子。而大抵孟子之於時君。非堯舜之道。不曾以陳於前。而時君不能用。以此推之。用言之難。尤可見矣。今我殿下遇災求言。執藝之章。陳勉之箚。塡閱公車。其中經綸與弊瘼。或有可用者。或有不可用者。而至於陳勉。則所言之人。未必皆有學力之人。而其言則掇拾典謨。依據聖訓。以堯舜之道。仰勉於殿下矣。深軫齊梁之君。不能用聖訓之失。勿以人而廢其言。於聖躬上陳勉處可用之者。益加省惕。俾有採納之休焉。上曰。所陳。好矣。下番亦陳文義。姜彝正曰。戰國之時。皆趨走爲恭。承順爲正。以妾婦之道。事其君。而孟子獨權輕重審大小。以堯舜之道。欲事其君。其行止語默。非景丑氏之徒所可知。先告以敬之大者。及其復問。然後乃謂是或一道。固知非事君之常節。無孟子之德與賓師之位。則不可以語此道矣。此章樞紐。敬慢二字。人臣能以進善責難。以事其君。人主不能屈威降。尊以禮賢者。則下無不敬之失。而上無慢下之患。天地交泰而治道成矣。伏願深加體念焉。上曰。領事陳文義。命善曰。此章可觀敬之一字。而亦有內外之別。內敬在心。外敬在貌。以景丑外敬之貌。安知其孟子內敬之心乎。大抵人君。當以內敬爲主。今我聖上。益加澄省。先以敬字爲務。則當此求言之日。必有來諫之效矣。上曰。好矣。經筵特進。亦陳文義。有隣曰。敬有大小。言有取捨。若能翕受敷施。則芻蕘之說。必將彙進。伏願此等處。益加留意焉。昌聖曰。玉堂領事經筵。旣陳文義。更無仰達矣。在協曰。孔子則曰。事君盡禮。人以爲諂孟子則曰。齊人莫如我敬王。聖賢之言。若是不同者。特以所處之地。所遇之時。不同故也。大抵趨走承順之爲恭。凡人莫不知之。而引君常道之爲敬。在上者每患不知此敬。伏願殿下留念焉。有寧曰。此篇所論敬字。有貌敬心敬之別。景丑氏所言者貌敬也。貌敬者。外雖近於恭謹。內實致慢。孟子所言者心敬也。心敬則外雖似於慢蹇。內實致敬也。伏願此等處。深加體察焉。上曰。參贊亦陳文義。昇源曰。臣亦無所陳矣。上曰。若我以吾仁吾義云者。旣曰我而復爲之吾仁吾義。何也。彝正曰。我者不過對彼之語也。謂之吾仁吾義云者。似是躬行心得。有諸己之謂也。上曰。仁義本自有之。何謂躬行心得也。彝正曰。物欲蔽而失其所有。能後其初而後。方爲已有。故曰吾仁吾義也。上曰。吾義之義。與彼義之義。同歟異歟。彝正曰。分以言之。則似有體用也。上曰。謂之體用則未然也。上曰。有富與爵而招之。則皆不可往歟。彝正曰。當往而往。惟義所在耳。孟子以秦楚之富。喩齊梁之富。有此言也。然而孔子曰。事君盡禮。人謂之諂。而孟子則每有參較彼義之意。此所以不及夫子。而先儒亦嘗論之矣。命撤講。仍進次對。命善曰。近日日寒猝極。聖體。若何。上曰。一樣矣。命善曰。玉音尙未復常。伏不勝悶慮矣。上曰。膈痰猶滯。是可悶矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善。頃於禮曹冬至陳賀草記。以權停下批矣。日前聖候。果在靜攝中。故未敢煩請。而今玆仰達。依例設行。是臣區區之望矣。上曰。大抵朝賀與朝會無異。其在迎新導和之道。豈可無設行之意。而見今嶺南風水之災。挽近所無。惟當警惕修省。而何可以如例受賀乎。命善曰。聖上警惕之意。臣不勝欽仰感歎。而此是當行之禮。有不可遽然停之矣。上曰。此是儀文之大者。而亦非爲自已設行之事。然而今番則方在警惕之中。此等儀節。有難强受。卿等之請矣。命善曰。此慶尙監司趙時俊狀啓也。枚擧義興縣監金晩根牒呈。以爲本縣還穀中小米七千三百七十一石零。自壬午初。不準折代捧。換作皮粟。至今二十年。連爲單代捧。仍成謬例。尙未還作本色。誠極可駭。該縣單代始捧以後。縣監罪狀。令該府稟處。累千石米穀。値此災年。難以盡捧。依年前寧越府。限年分捧例。每年一千石還作本色事。令廟堂稟旨分付爲請矣。各邑此弊。比比有之。一番釐正。在所不已。而本縣今旣現發。懲勵之政。宜先申嚴。前後犯科守令。令該府拿問。照律定罪。累千石穀物之一時還本。當此災歲。果有難捧之慮。且於寧越。亦有已例。依道臣所請。每年一千石定數。分排還作。以爲次第收穀之地。何如。上曰。依爲之。出擧條命善曰。嶺南三漕倉差員。令本道守令差送。而道臣回啓。何如。上曰。依爲之。出擧條命善曰。嶺南三漕倉差員。令本道守令差送。而道臣回啓。謂有曠官之弊。以三鎭邊將。依法聖群山例。以爲遷轉之地似好云。而戶判則以久勤窠相換爲宜云者。言亦甚好矣。上曰。履歷僉使。爲幾窠乎。命善曰。有蒜山加德上土三窠矣。上曰。將臣詳言其便否。善復曰。蒜山加德。實無所關。而至於上土。固是邊上重鎭。有難相換矣。上曰。上土在於何郡乎。敬懋曰。處在江界。而以堂上差送之窠矣。柱國曰。此鎭防守。甚重難。以久勤差遣矣。命善曰。頃因戶曹判書鄭民始所啓。以嶺南三漕倉領運差員之。不能遴擇。請於守令中差遣事。令道臣商量啓聞矣。卽見慶尙監司趙時俊狀辭。則以爲差員之竣事回還。至於六七朔之久。若使守令往赴。則實有邑事瘝曠之歎。三鎭邊將。就久勤中。各別擇差。無欠載運之後。略倣湖南例。還遷軍門。則庶可爲激勸收效之道。請令廟堂稟處矣。當初擇差員之論。蓋出重漕政之意。而道臣旣以守令之曠官爲慮。則亦不可强令行之。勢將仍舊貫。以三嶺邊將領運。而戶判則以爲。與他道履歷僉使。換窠差送。則事甚便宜云。此言亦好。某窠當換與否。令兵曹商量稟處後。依法聖群山例。仍作陞遷之窠。何如。上曰。依爲之。出擧條命善曰。卽見京畿監司李亨逵報備局辭緣。則枚擧加平郡守所報。以爲本郡田多畓少。每當捧糴之時。貿租以納。大爲民弊。本郡所在還租之依。朝令以太代捧者。限七百石。明年勿爲還作。仍令準折換色爲請矣。峽農則專務旱田。救荒則太反勝租。準折換色。不害爲副民願。除糴弊之道。依所報施行事。分付。何如。上曰。依爲之。出擧條命善曰。卽見前獻納權上疏。則以爲嶺外林莾稀闊。沮洳曼行。驟雨急風。高處夷圮。卑地潰決之患。專由於樹養不勤。隄防疎忽。申飭道臣。禁伐課植。防川障決。至於糶糴。山郡海邑。有難易之別。故無均一之時。積儲多處。陳腐相仍。穀多不實。石多不完。以此哺民。難責實惠。計其民邑之多少。務令斛數之均平。而移轉穀必以改色例。減耗收捧爲請矣。禁伐課植。似指養松而言也。防川障決。似指築堰而言也。計民邑之大小。務斛數之均平。似指裒多益寡而言也。此三者。自有朝家之法令。而或出擧條。或下行會。前後申飭。又非一再。則諸道擧行。必無一例抛置之理。而臺臣旣有所陳。更以此意。杖擧知委。至若移轉穀除耗之論。抑恐不然。移轉去來。乃是尋常應行之事。每每除耗。將致穀簿之太縮。若値歉歲。將何以接濟窮民乎。其所施惠。乃反貽弊。置之。何如。上曰。依爲之。出擧條命善曰。卽見掌令洪秉聖上疏。則以爲近日國中衡斛。一家之內。內外異用。一廛之中。朝夕殊制。闊狹輕重。惟意刁蹬。嚴立法章。勿撓行之爲請矣。曾因繡衣所奏。儒臣所陳京外衡斛。毋或異同之意。行會嚴飭。固已久矣。而非但奸民不遵朝令。謬弊猝難痛革而已。糶糴捧下之際。亦不無掣肘難處之端。至今仍循。未成一切之法。而臺臣之言。大體則是。更以此意。知委申禁。何如。上曰。依爲之。出擧條命善曰。洪秉聖疏。留在政院。姑未覆啓。尹冕東疏。將以本司草記論稟矣。上曰。洪秉聖疏。批下已久。何以尙在政院乎。其委折卽速知入。顯慶承命出。回奏曰。昨夕以繕寫內入事。政院還爲推來。姑未出給云矣。命善曰。卽見掌令具修溫上疏。則以爲惠廳所納位太。守令先爲帖給於私人。以錢倍徵於民間。弊端不一而足。定式嚴禁。隨現嚴繩爲請矣。數十年前。果有此弊。一自故相臣尹東度。筵達嚴禁後。無論京司外營。若不登聞請得。則初不敢生意。至于今遵行。臺臣其或未詳事實。有此所論耶。別無可以申飭者。置之。何如。上曰。依爲之。出擧條命善曰。同敦寧李瀁疏中。謂以諸宗零替。不勝貧寒。無路資生。請加存恤之典。代盡宗裔。以勳府忠義。折半作窠。別設宗議廳。通融付錄事爲辭矣。臣昨見傳敎下者。聖上敦親之意。溢於辭表。實不勝欽仰感歎。而其於區處之道。反覆思量。實無其策。未知何以爲好矣。上曰。罷宮房結數。請以出給諸宗。而此則有難許施矣。命善曰。宗親府亦有劃給之結。罷宮房所納之稅。決非許給之物矣。聞同敦言。則諸宗欲復壬辰前錄俸。而見今收租。比昔太減。每年頒錄。常患不足。且給祿有制。實難踰越矣。今則宗英。雖云零替。方來本支藩衍。將不知爲幾百人。有難以一時數少。經加其祿矣。上曰。在前宗親蕃盛之時。尙不滿百人矣。今此添錄之典。雖難許施。而至於丘價之請加。施亦無妨矣。命善曰。宗親府尙有宿債云。此亦難行之事矣。上曰。古則宗親府頗甚富饒。與勳府無異矣。命善曰。果然矣。今玆本府之凋殘。實由於有司堂上之不能照檢。致此下吏之作奸。故果有是弊矣。上曰。然則擇差幹事之人。使之主管。極甚爲宜。有誰可合之人乎。同敎寧歷陳可意之人。可也。瀁曰。臣則有難指名仰對矣。上曰。前則差出有司堂上時。必徑稟後差出。而先王朝差出之人。擧皆有淸望之人矣。命善曰。果然矣。近來則不得以淸望者。實緣無貴宗而然矣。上曰。鶴林君見今衰老。有難管察。此外有誰謹幹之人乎。命善曰。安春君茂林君。可堪其任矣。上曰。安春君非但爲人頗善。亦云地處稍潔矣。命善曰。果然矣。上曰。宗親府亦有江界蔘劃給之例。古則分送於郡翁主。而今亦無此例。必是中間消瀜之致。見今宗臣。只止十九。而以三斤分等以給。則庶爲聊賴之道矣。命善曰。聖敎。誠好矣。上曰。旣命稟處。旋又寢止。實非周急之意。然今本府無無故有司堂上。此等事亦難相議停當。方令本府差出。待差出。更爲爛漫商確後稟處。可也。命善曰。宗親後裔。極甚零替。不沾寸錄。誠可矜。忠義窠許令參用。足爲審恤之道。而此路一開。恐不無末由之弊矣。上曰。忠義窠參用。非不可矣。而或有冒錄之弊。則與假郞廳何異哉。命善曰。果如聖敎矣。今以守奉實二窠。許給宗裔。以爲差出。何如。上曰。守奉官事。頃於筵席。有所下敎。而當初設置之時。卿宰家子姪。擧皆厭避。而近來則看作捷徑。願差者多云。此亦士夫之廉隅漸降而然矣。大抵守奉官。與陵官有等。而至於出六之階。何居於參奉之前乎。命善曰。今以三十朔出六者。誠甚無義矣。上曰。參以輕重。勳府當後於宗親。而功臣嫡長。則輒除守衛官。今以此窠。移給宗裔。何如。命善曰。此亦無妨矣。上曰。參奉之三十始仕。固有定例。而白徒之才踰三十。遽除守奉官。甚無意義。且六窠徒爲白徒之捷徑。其中二窠。以成均參下。差出區處。何如。命善曰。進士之參奉。限以三十。白徒之監役。限以四十。果有定例。而至於守奉之三十爲之者。實甚可怪矣。上曰。罷其四窠。只存二窠。筮仕當以四十爲限。而至永祐園。則所重有在。事面自別。果有通變之事矣。命善曰。聖敎果然矣。上曰。守奉官二窠。欲給宗裔。而此係官方變通。諸備堂各陳所見。善復曰。同敦寧疏辭。誠甚得宜。以守奉官窠。許給宗裔。似好矣。上曰。許多宗裔中。何以則可以擇差乎。善復曰。此則自宗親府。簡其可合人。錄送銓曹。則銓曹察言可否。以爲差出。宜矣。上曰。卿言似好。而若於錄送之際。或如勳府冒錄。則誠甚爲難矣。命善曰。以觀地處。宜矣。上曰。卑宗代盡中。可觀其地處。而近代則不必論之矣。衍祥曰。臣聞大臣所奏。而姑未商量。則有難臆對矣。尙淳曰。伏聞下敎。誠其得宜。而今以宗府錄送。則必有弊端。自銓曹無論代數。以爲擇用。好矣。㻐曰。事係官方。猝難仰對。而守奉官。差出之際。勿令宗府錄送。依參奉例。使銓曹收用。宜矣。上曰。卿是宗正。益加商確。後日更稟。可也。好仁曰。旣承下敎。且聞大臣所奏。論其守奉官。則係是宰百里之本。爲任不輕矣。今此宗英之零替。亦甚可矜。必以在京人簡差。無得以在鄕疲劣之徒。混差。宜矣。上曰。予於李厚爀事。極用矜惻。今此獲罹罪科。專出於貧寒所致。觀其供辭。列錄璿泒。至稱綾原大君二十代孫云。今如同敦之言。設置宗議廳。則或不無紛踏之患。是甚爲難矣。命善曰。果有如此之慮矣。有慶曰。守奉官係是出宰百里之本。而只得以在京人差出。則似有不廣之嫌矣。上曰。俄所謂限以代數者。爲防冒錄之弊矣。有慶曰。不問可否。如例收用。則難免混雜之弊。而若使擇用於其中。則必有可用人矣。浩修曰。若以銓家擇用。則必無冒錄之患。而至以代數爲限。則實未知其然。依勳府例。以嫡長收用。似好矣。命善曰。其所差除之時。宗府吏曹。相議爲之。則恐合宜矣。魯鎭曰。敦親之聖意。臣實感歎。而此是宰百里之本。依宗學例。試講取才後差出。似好矣。上曰。古有宗學設行之事。該寺提調。詳言其可否。㻐曰。臣猝難仰對。而若以求官赴講。則此非可取之人矣。命善曰。提調之言似然矣。民始曰。守奉官六窠。特令許給。如勳府差出守衛官例。以嫡長孫。懸錄收用。而無得以出六遷轉。禮賓參奉一窠。互爲交差。以作仕路。恐得宜矣。上曰。只取嫡長。毋論代數。則豈無冒錄之弊耶。民始曰。旣令代數爲限。則庶可無冒錄之患矣。上曰。限其代敎。以某朝子孫縣錄。則庶爲防弊之道矣。命善曰。聖敎果得當矣。有隣曰。守奉官六窠中。除出二窠。以爲許除。宜矣。上曰。此任亦是宰百里之本。實難輕授是任矣。有隣曰。王子大君子孫中。只錄嫡長。以爲差除。得宜矣。上曰。若以嫡長孫許除。則開國後宗裔。不知爲幾百。亦難以此收用矣。有隣曰。廣問采用。則似無混雜之弊矣。柱國曰。不必廣取。必以宗府。依薦望例。錄送吏曹。則不待采問而得人矣。敬懋曰。定其窠數。錄送吏曹。以爲收用。宜矣。一祥曰。守衛官則歸之於忠義。守奉官則屬之於宗裔。其於差出之際。吏曹依勳府都事差出之例。一體擧行。誠合宜矣。弘履曰。定其窠數後。更爲稟處。似好矣。上請命善曰。卿其出去。與原任大臣。爛商相議。後日次對。以爲稟定。可也。命善曰。尹冕東上疏。當以草記仰稟。而諸原任大臣。姑未經覽。且兵判方有身𧏮。未得入來。可以熟議後。稟定矣。上曰。可矣。今玆西北兩人之特除其任。其可爲聳動之道乎。命善曰。果然矣。上曰。韓光濟家閥。聞甚頗好云。今此陞擢。亦不爲過矣。命善曰。此是韓光會之族云。而實非過中之典矣。上曰。韓光濟其果欣悅乎。命善曰。日前來見小臣。而渠果感泣爲辭。而此是百年所無之事云矣。善復曰。兩人之陞擢。實是盛德事。而亦爲西北聳動之道矣。善復曰。驛馬之設置。法意甚嚴。乘馹之際。雖閫帥以下。皆以公服騎行。而近來則不知法意。邊帥及邊將。間多以便服作行。甚至於巡兵水營裨將輩。亦皆效尤。法例所在。極爲未安。依古例自今以後。令備局。嚴飭禁斷。而若有復踵前習之弊。則隨現論罪。似好矣。上曰。所陳。好矣。令備局各別嚴飭。可也。出擧條善復曰。臣忝在武將之列。武臣體禮等事。有不可不釐正者。敢此仰達矣。別軍職之差備門外。凡諸問安時。自古無成班之規。起立彷徨。擧措有駭瞻聆。今則軍職。自上愼揀。故曾經閫帥及地望自別者居多。與曾前雜差時有異。此後則使之成班。俾無如前疲劣之弊。何如。上曰。此輩自前士夫中庶。每有參用之事。故凡係班次等儀節。率多草略。未有一定之式。卿之所奏。儘有意見。依此出擧條。申飭。可也。出擧條善復曰。墻外巡更。曾有傳敎下者。故付諸壁上。以爲董飭而罷漏前。則旣有元定巡卒。罷漏後則別定巡卒。限天明以爲察飭矣。至有日前踰墻之事。尙不勝驚駭惶悚。而若論現告。則臣實難免矣。上曰。所下傳敎。俾令洗草。何以爲之乎。善復曰。臣何敢奉承此敎乎。上曰。洗草傳敎。當令爻周矣。敬懋曰。其時罪過。臣亦難免。尙不勝惶恐矣。上曰。將臣體重。雖有嚴敎。豈於昏夜之中。馳到闕外乎。此後則勿復如是。可也。敬懋曰。適値出巡之時。來到闕外矣。衍祥曰。今朔爲始。當爲貯窠。而郡守以上窠。則京職可擬之人。每患苟艱。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事時。亦一體擧行。以成近例。今亦依此爲之乎。上曰。依爲之。出擧條衍祥曰。昌原相當邑相換事。旣承下敎矣。探問物論。亦已相議於大臣。而端川雖以堂下差遣。別無所拘。以此換定。何如。上曰。依爲之。出擧條民始曰。王大妃殿進御粟米飮。昨今以內入煎進。故不勝萬萬惶悚矣。今承自本院煎入之命。臣方監煎。而益切罪悚矣。上曰。湯劑之如是失味。必緣蔘品之劣下。而予果不知其如此矣。昨聞下敎。始知有藥味之失。宜予心惶蹙實無可言矣。今此扶護元氣者。只賴蔘劑。而其所煎進者。全無蔘味。只有粳味。是豈成說乎。今緣湯劑之失味。致有嘔氣之候。實不勝悚悶矣。民始曰。近來所捧之蔘。皆是劣品。而至於嶺南所貢之蔘。家蔘居半。全無進用之材。是實可悶矣。上曰。所謂羅蔘。只有草味者。是何故也。民始曰。皆是造作之蔘。而塗用糊末。故果有如是之弊矣。上曰。持過之節。惟在於蔘。雖曰經費之難動。莫重湯劑不可不念。江蔘未上之前。必以戶曹。限二兩辦得別貿。以爲進用之地。可也。命善曰。聖敎至當矣。此是應行之事。豈可以經費爲論耶。上謂民始曰。卿其益加惕念。擇貿京蔘。可也。民始曰。因掌令洪秉聖上疏。第二件事。令該曹論理覆奏事。命下矣。改量事。昨年因儒臣所懷。凡可改量之邑。次第擧行事。自廟堂覆奏行會。則諸道自當觀勢施行。今無可論。諸般免稅之竝令地部。照數劃給事。宮結免稅條。始自丙申。因特敎定式。自本曹捧給。而至於宮屯有土之稅。便是私田。非本曹所可句管收捧者。置之。何如。上曰。依爲之。出擧條民始曰。今年年分永災名色。依定式防塞矣。卽見兩湖道臣文移。則今年水災。不無永災處。水田則以水沈。當年災懸頉。而旱田則本無給災之規。間有綿田者許施之例。故欲以此懸頉爲言矣。永災旣不許施。旱田給災。亦難開路。就其已請得之災結。以綿災推移許頉。殊涉苟簡。而此外無他道理。不可不一番稟定後知委。故敢此仰達矣。上曰。依爲之。出擧條命植曰。內局銀器賊。以爲詳考舊案。則己丑乙亥乙未。有三罪人矣。上曰。其時何以勘律乎。命植曰。乙亥則果施一律。己丑則器非御用。故依本律小註。徒三年定配。乙未則果是宗臣雲峯君下隷。而依己丑律勘斷矣。上曰。今則其罪人。以致抵賴。姑無可論矣。命植曰。房佑星亦昏倒無知。屢次傳致下敎後。始乃感泣矣。上曰。此罪人當爲日次乎。命善曰。似然矣。命植曰。臣曾按關北時。端川罪人。有所呈訴。而謂以三歲失母。十五歲。又以其母之故。遽至死境云。聞其情理。極甚矜惻。使推官論報。而未決之前。臣果遞歸。尙用悶憐矣。今有減死之敎。臣不勝欽仰聖德。而此實導宣德化之事矣。上曰。前道伯旣如是矜惻。而前刑判。何以擬律之偏重乎。魯鎭曰。其時臣有所見。故如是勘論矣。命臺諫奏事。正言鄭在信所啓。新除授司諫洪彦喆。時在咸鏡道文川郡任所。獻納權恢。時在洪忠道藍浦縣任所。請竝斯速乘馹上來事。下諭。上曰。依啓。時偉曰。輪對官李益燦。方有實𧏮。來待闕外。未能入來矣。上曰。下直守令中。鄭聖鵠先爲進前。聖鵠進伏。上曰。職姓名。對曰。平海郡守鄭聖鵠矣。上曰。署經乎。聖鵠曰。未矣。上曰。諸臺今旣入闕。俾卽署經。可也。上曰。此人之家世。亦云好矣。命善曰。此是水使之孫。其所擢除。實非過矣。上曰。爾其下去。務實爲之。可也。命退。廣州府尹洪檢進伏。上曰。月城則不得赴任。今以廣尹辭陛矣。命善曰。頃於慶州時。臣以卿宰之人請遞。今則以廟薦擬入者。事涉斑駁。而廣州自是保障重地。且有凋弊之政。今與慶州。有非可論矣。上曰。旣是保障之地。故卿有所擬薦矣。上謂檢曰。卿以宰臣出去。必務蘇弊之政。可也。檢曰。臣當竭力圖報矣。命退。平昌郡守金載均進伏。上曰。曾經幾邑乎。載均曰。歷同福玄風矣。上曰。準瓜乎。載均曰。同福準朔。玄風被御史狀罷矣。上曰。以何事見罷乎。載均曰。戊戌年作結後。搜括吏結。以爲私用。故見罷矣。命善曰。曾聞此人。果有善治之名。而至於此事。實未知其穩當矣。上曰。爾其下往。無如玄風時。必爲善治。可也。命退。上曰。此邑首望。卽申光祜。而其人。何如。命善曰。聞甚了了云矣。槐山郡守尹文東進伏。上曰。曾經幾邑乎。文東曰。經順安平昌矣。上曰。準瓜乎。文東曰。順安三十朔後。轉差平昌矣。上曰。下往善爲也。命退。上曰。差使員以次進前。豐川府使金光泰進伏。上曰。爾邑年事。何如。光泰曰。田穀未登。而畓則免歉矣。上曰。市直爲幾何。光泰曰。粟則二兩八錢。米則四兩七八錢矣。命退。瑞山郡守金道爀進伏。上曰。何以爲治耶。命善曰。此人本邑改量。果能善爲云矣。上曰。何得如是乎。道爀曰。改量時躬審摘奸。而祛其白徵者。爲一百五十結。加得報營者。爲二百九十餘結矣。命善曰。以此推之。悉令改量。則田結之加數査得可知矣。上曰。爾其下往。益加善治。可也。命退。熙川郡守蔡顯五進伏。上曰。爾邑年事。何如。顯五曰。免歉矣。上曰。市直。何如。顯五曰。一包米。至三兩三錢矣。上曰。有何邑弊乎。顯五曰。無矣。命退。谷城縣監金載和進伏。上曰。下去後能得救弊乎。命善曰。前官幾盡矯弊云矣。上曰。前完伯詳言。其由。有隣曰。前官鄭趾新。果爲善處。故今無大端蘇革之政矣。上曰。弊是何事乎。載和曰。專是吏逋。而今幾收殺矣。上曰。市價。何如。載和曰。至三兩八九錢矣。命善曰。以此推之。則快免歉歲矣。命退。高山察訪金樂熙進伏。上曰。爾有狀啓之事乎。樂熙曰。然矣。上曰。觀其罪囚供辭。則與狀啓。大有相左。是何故也。樂熙曰。臣則從實狀聞。而罪囚則敢爲稱冤而然矣。上曰。屬公之物。歸於何處乎。樂熙曰。賙䘏驛卒矣。命善曰。稱以禁物。輒令屬公則行路有弊矣。上曰。渠以侍從出去。則似當善爲。而至有如此之事。古所謂爲官擇人者。此也。命善曰。臣聞北來人之言。高山察訪金樂熙。搜驗去來行人。或有例禁之物。則輒皆屬公。以此取怨頗多云。果若犯禁。枚報道臣照律則。可也而徒事屬公。豈不可怪乎。今於筵席。旣出言端。決不可更令還任。以貽民弊。高山察訪金樂熙罷黜。何如。上曰。依爲之。不可罷職而止。拿問處之。自初差擬之時。已料其僨事。擬望政官推考。今日政。各別擇差。可也。出擧條上曰。有誰擇差之人乎。命善曰。侍從中似有其人矣。幽谷察訪金光鉉進伏。上曰。年事。何如。光鉉曰。免歉矣。上曰。馬至幾匹乎。光鉉曰。大馬十九匹。騎馬八十一匹。卜馬四十二匹矣。上曰。市價。何如。光鉉曰。一包米不滿四兩錢矣。命退。命書傳敎曰。事變假注書汰去。擬望注書。從重推考。祥雲察訪張漢喆進伏。上曰。都政時。此人爲郎廳矣。命善曰。此人居在濟州。能善文而見其漂海錄。則頗有可觀矣。上曰。漂到何處乎。漢喆曰。漂至安南國。而其中有大明遺民子孫。聞朝鮮人來到。皆欣迎矣。上曰。爾道年事。何如。漢喆曰。擧値歉歲。而或有淺深之別。至於襄陽江陵。頗勝矣。上曰。市價。何如。漢喆曰。幾至五兩錢矣。命退。保安察訪白處玄進伏。仍命退。召村察訪李行元進伏。上曰。爾道年事。何如。行元曰。年値大歉矣。上曰。市價。何如。行元曰。至六兩錢矣。命善曰。以市價推之。則此邑極値歉荒矣。命退。上曰。輪對官以次進前。都摠都事金洙淵進伏。上曰。爾是靖國功臣子孫乎。洙淵曰。爲十代孫矣。上曰。職掌。洙淵曰。無所掌矣。上曰。有所懷乎。洙淵曰。無矣。上曰。何以出六乎。洙淵曰。庚子八月朔試時。以四中七分出六矣。命退。成均學諭馬思仁進伏。上曰。此後則善寫朔書。可也。命退。承文校檢金興弼進伏。上曰。校書館果從爾言。今致移設矣。又有所達。則如前仰奏。可也。興弼曰。今無所達之事矣。命退。引儀趙鎭元進伏。上曰。爾是誰族乎。鎭元曰。奉朝賀趙重晦之同姓矣。上曰。有職掌乎。鎭元曰。祭享及朝賀時引接矣。上曰。有所懷乎。鎭元曰。無矣。命退。奉常判官孫碩周進伏。上曰。爾在何處乎。碩周曰。居在鏡城矣。上曰。有職掌乎。菜園色矣。上曰。有所懷乎。碩周曰。本寺東籍田。在於東郊典農村。西籍田。在於開城府典農村。俱是粢盛所供之地。改量年久。田形變幻。不無土民圖占之慮。待明春持戶曹量案。一番打量。何如。上曰。提調之意。何如。徐有隣曰。籍田事體。不輕而重。不可不一番改量。以防奸民冒占之弊矣。上曰。依爲之。出擧條校書校理成大中進伏。上曰。有職掌乎。大中曰。掌書籍矣。上曰。有所懷乎。大中曰。科場所用經書。不足於元數。每有臨時苟艱之弊。預爲備置。似宜矣。上曰。新省移接乎。大中曰。已移來矣。命退。尙衣直長朴健陽進伏。上曰。有職掌乎。健陽曰。米粗色矣。上曰。有遺在乎。健陽曰。本院元無時遺在。連以外邑所貢。次次繼用矣。命退。司僕主簿魚用元進伏。上曰。是誰也。命善曰。魚錫胤之姪矣。上曰。有職掌乎。用元曰。工房色矣。上曰。有遺在乎。用元曰。錢四百四十四兩零。木六同二十八疋。布三同三十疋。米十六石四斗矣。上曰。有所懷乎。用元曰。無矣。命退。司䆃直長南憲老進伏。上曰。有職掌乎。憲老曰。掌米麪色矣。上曰。有遺在乎。憲老曰。粳米三百七十二石十斗。稷米十七石八斗矣。上曰。有所懷乎。憲老曰。無矣。命退。仍命次對先退。時偉曰。審覈使處所下勘處傳敎。尙置啓板案。何以爲之乎。上曰。更爲一番經覽後。當下敎矣。命退。諸臣以次退出。